Sagunt reclama a la Generalitat mantindre les inversions en el CIPFP Eduardo Merello
15 de febrer 2024

![](/media/r0ypgp45/img_6258-c.jpg?width=850&height=566.6666666666666)

L'Ajuntament de Sagunt reitera el seu compromís amb la comunitat educativa i reclama, de nou, mantindre les inversions previstes en el CIPFP Eduardo Merello. L'alcalde del municipi, Darío Moreno, i el regidor d'Educació, Raúl Palmero, s'han reunit hui amb el diputat i membre de la comissió d'Educació i Cultura en les Corts Valencianes, José Luis Lorenz, a qui han exposat la seua **«preocupació»** davant l'expedient de declaració de lesivitat de la resolució de delegació de competències a l'Ajuntament, presentat per la Generalitat, que ha paralitzat el projecte d'ampliació del centre.

**«Estem extremadament preocupats per la situació de l'Eduardo Merello, amb un expedient de lesivitat que ha suposat la paralització d'una intervenció que entenem que és imprescindible, no sols des de l'àmbit educatiu, sinó també des de l'àmbit econòmic i de la formació industrial»**, ha expressat l'alcalde, Darío Moreno. **«Les xiquetes i els xiquets no entenen de colors polítics. Els col·legis i instituts públics han de comptar amb la qualitat educativa que mereixen. No oblidem que l'educació pública és la que permet un ascensor social que ens equipara a totes i tots»**, ha afegit el diputat José Luís Lorenz.

**Resoldre les incògnites i avançar a l'Eduardo Merello**

Segons ha explicat Moreno, **«tots els partits polítics del Ple Municipal van estar d'acord en la delegació de competències que permetia l'execució de la reforma integral i ampliació del centre»**, fet pel qual **«no s'entenen ara els dubtes al voltant d'esta inversió»**. **«Des de l'Ajuntament el que volem és resoldre les incògnites com més prompte millor i poder continuar avançant en els ritmes d'una inversió que parla també de la dignificació de la FP i de la tradició industrial del municipi»**, ha dit.

![](/media/qwzavtkm/img_6211-c.jpg?width=850&height=566.6666666666666)

L'alcalde ha recordat també que el projecte de transformació de l'Eduardo Merello en un centre **«referent»** de Formació Professional va comptar amb el suport de l'associació empresarial ASECAM i els sindicats, a més d'anar **«alineat»** amb les necessitats formatives per a accedir a la gigafactoria de Power Co.

**Necessitat de més infraestructures educatives**

D'altra banda, des del consistori s'han reclamat actuacions en la resta de centres educatius de la ciutat, especialment, per a garantir l'accessibilitat, així com noves infraestructures educatives que donen resposta a l'increment demogràfic. **«El creixement poblacional del municipi és una realitat. La construcció de dos nous centres d'Infantil i Primària, en els nuclis poblacionals de Sagunt i del Port de Sagunt, i un altre de Secundària i Batxillerat és una necessitat d'urgència»,** ha conclòs el regidor d'Educació, Raúl Palmero.

*   [](http://www.facebook.com/sharer.php?u=https://aytosagunto.es/va/actualitat/sagunt-reclama-a-la-generalitat-mantindre-les-inversions-en-el-cipfp-eduardo-merello/ "Facebook")
*   [](http://twitter.com/share?url=https://aytosagunto.es/va/actualitat/sagunt-reclama-a-la-generalitat-mantindre-les-inversions-en-el-cipfp-eduardo-merello/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-reclama-a-la-generalitat-mantindre-les-inversions-en-el-cipfp-eduardo-merello/ "Linked In")
*   [](mailto:?body=https://aytosagunto.es/va/actualitat/sagunt-reclama-a-la-generalitat-mantindre-les-inversions-en-el-cipfp-eduardo-merello/)